Sur Editur, Din il-ġimgħa li għaddiet rajt ċertu attitudni mhux xierqa min-naħa tal-politikanti Nazzjonalisti, liema mġiba ħassejtha toffendi l-intelliġenza tal-poplu Malti li, minkejja l-preferenza politika differenti, din l-attitudni xorta waħda ddejjaqhom. Il-ġrajja li seħħet nhar l-Erbgħa, fejn żewġ ġurnalisti tal-One ġew aggrediti minn esponenti tal-Partit Nazzjonalista, ma dejqitx biss lill-partitarji tal-Partit Laburista jew Nazzjonalista, imma anke lil dawk li ma għandhomx preferenza lejn partit jew ieħor. Nuqqas ta' rispett lejn il-poplu li ma jinteressahx minn dawn it-teatrini bla sens tal-politiċi biex jagħmlu għagħa u jidhru taparsi huma l-vittmi. Bħali hawn ħafna oħrajn li l-uniku interess huwa dak nazzjonali u fejn il-ġid li qed isir f'Malta jkompli jiżdied u jitqassam bejn dawk kollha li jaħdmu u li bl-għaqal tagħhom ikomplu javvanzaw f'ħajjithom, filwaqt li jiżdied l-investiment f'pajjiżna mhux biss mill-barrani, imma anke minn impredituri Maltin. Nasal għall-punt fejn sa ftit tal-ġimgħat ilu l-Kap tal-Oppiżizzjoni ħareġ jgħajjat kontra l-korruzzjoni, tant li llum se jerġa' jagħmel l-istess. Iżda ngħid jien, bil-protesta x'qed isir min- naħa tal-Oppożizzjoni biex ineħħu l-korruzzjoni li, skonthom, ħakmet il-pajjiż daqslikieku fil-passat Malta kienet qed titmexxa b'politika onesta? Ma rridx inħares lejn il-passat u noqgħod inħambaq fuq bosta każijiet ta' korruzzjoni, iżda li jinteressani hu x'passi se jieħu l-Prim Ministru biex f'Malta jkun hawn bosta aktar opportunitajiet biex il-Maltin ikollhom livell ta' għajxien aħjar, filwaqt li jżomm id kemxejn aktar iebsa biex il-ministri u s-segretarji parlamentari jmexxu bl-eżempju tajjeb u dan biex l-Oppożizzjoni ma tkomplix issaħħan l-irjus u ttappan l-affarijiet it-tajbin li qed isiru mill-Kabinett. Xi kultant ma nistenniex aħjar minn dak l-aġir li ġara matul din il-ġimgħa, iżda xorta għandi ċertu ħsibijiet dwar l-aġenda tal-Oppożizzjoni u min veru hu l-ħamallu f'dan il-pajjiż. Ħamallu mhux neċessarjament tagħrfu mill-mod tal-ilbies tiegħu, iżda anke mill-imġiba u l-attitudni lejn ċittadini oħrajn. MARLENE TONNA, WIED IL-GĦAJN